Peaministri büroo juhataja Tanel Kiik andis Õhtulehele teada, et saate järel majast väljudes võttis peaminister grimmitoast oma mantli, mille taskus olnud telefonile oli tehtud ajavahemikus 22:35-22:57 14 vastamata kõnet.

"Sellisel juhul on muidugi esimeseks reaktsiooniks mure, et kas riigis on juhtunud midagi tõsist ja kas lähedastel on kõik korras. Nii suur vastamata kõnede arv pole niivõrd hilisel tunnil kindlasti tavaline," täpsustab Kiik peaministri esimest ehmatust.

Peagi aga selgus, et tegemist oli reformierakondlaste korraldatud trollimisega.

"Kaheksast helistajast vähemalt seitse kuuluvad Reformierakonda ning kolm neist kandideerib tänavu ka riigikogusse," selgitab Kiik.

Lisaks kõnedele oli peaministrile saatnud keset saadet sõnumeid ka ka kaks juhtivat poliitikut, kes samuti kuulusid Reformierakonda.

Üks helistajaist Kristo Enn Vaga selgitas Delfile, et helistas Ratasele otsesaate ajal, sest tema meelest oli selgelt näha, et üks inimene ei ole debati ajal teistega võrdses seisus. "Peaminister vaatas kogu aeg oma telefoni, kui teised olid ette valmistanud debatiks ja ei vajanud abi kelleltki kolmandalt."